กรุงไทยลุยไมโครไฟแนนซ์
กรุงไทย สั่งลุยปล่อยกู้ไมโครไฟแนนซ์ ตั้งเป้าปีนี้ 2,000 ล้านบาท ขยายเครือข่ายเป็น 800 แห่งทั่วประเทศ หลังทดลองตลาดแล้วฉลุย
19 ม.ค. 2555

กรุงไทย สั่งลุยปล่อยกู้ไมโครไฟแนนซ์ ตั้งเป้าปีนี้ 2,000 ล้านบาท ขยายเครือข่ายเป็น 800 แห่งทั่วประเทศ หลังทดลองตลาดแล้วฉลุย 
นายสถิตย์ ลิ่มพงศ์พันธุ์ ประธานกรรมการธนาคารกรุงไทย กล่าวว่า การขยายธุรกิจสินเชื่อไมโครไฟแนนซ์ถือเป็นหนึ่งในนโยบายที่ธนาคารจะเน้นหนักในปีนี้ เพื่อให้บริการประชาชนทุกกลุ่มให้สามารถเข้าถึงแหล่งเงินทุนได้ 
สำหรับรูปแบบการให้บริการของธนาคารจะใช้ช่องทางผ่านตัวแทนชุมชน คนในพื้นที่ และเจ้าของตลาด ทำหน้าที่ในการหาลูกค้าให้กับธนาคาร และได้ว่าจ้างบุคคลภายนอกมาเก็บหนี้และส่งเรื่องผ่านมายังสาขาของธนาคาร 
“ปีที่ผ่านมาลูกค้ากลุ่มนี้เขามีวินัยดี เราจึงคิดว่าธุรกิจนี้มีโอกาสเติบโตสูงมาก เนื่องจากประเทศไทยยังมีคนระดับล่างจำนวนมากที่ยังเข้าไม่ถึงเงินกู้ในระบบ แต่เราจะใช้วิธีค่อยๆ ขยายเครือข่ายออกไปแบบไม่เร่งรีบ” นายสถิตย์ กล่าว
นางศรีประภา พริ้งพงษ์ รองกรรมการผู้จัดการใหญ่สายงานธุรกิจภาครัฐ ธนาคารกรุงไทย กล่าวว่า ธนาคารตั้งเป้าขยายฐานสินเชื่อไมโครไฟแนนซ์เพิ่มขึ้นเป็น 2,000 ล้านบาท พร้อมขยายเครือข่ายเพิ่มขึ้นเป็น 800 แห่งทั่วประเทศ หลังจากการทดลองตลาดในปีที่ผ่านมาของธนาคารประสบความสำเร็จ สามารถปล่อยสินเชื่อในกลุ่มตลาดสดได้ถึง 300 ล้านบาท จากที่วางเป้าไว้เพียง 150 ล้านบาท โดยไม่มีหนี้เสียเกิดขึ้น ปีนี้ธนาคารจะขยายตลาดออกไปยังลูกค้ากลุ่มอื่นที่เป็นซัพพลายเชนของลูกค้าเดิม เช่น กลุ่มธุรกิจรถส่งของ และกลุ่มผู้ค้าส่งสินค้ารายย่อยด้วย เราต้องการนำผู้กู้นอกระบบกลับเข้าสู่ในระบบให้ได้มากที่สุด เพราะที่ผ่านมาคนกลุ่มนี้ไม่สามารถเข้าถึงแหล่งเงินทุนที่เป็นธรรมได้
นางศรีประภา กล่าวว่า ขณะนี้ธนาคารคิดดอกเบี้ยกับลูกค้ากลุ่มนี้ในอัตราเงินกู้ลูกค้ารายย่อยชั้นดีบวกไม่เกิน 8.4% หรือประมาณ 16.4% ซึ่งต่ำกว่าดอกเบี้ยเงินกู้นอกระบบค่อนข้างมาก ทำให้เป็นที่สนใจของลูกค้ากลุ่มรากหญ้า โดยวงเงินกู้เฉลี่ยต่อรายยังอยู่ที่ระดับ 6 หมื่นบาท ซึ่งธนาคารต้องการเพิ่มขึ้นให้เต็มเพดานที่ 2 แสนบาทต่อราย